Regnboginn breytist í Bíó Paradís – heimili kvikmyndanna 30. ágúst 2010 23:01 Regnboginn við Hverfisgötu gengur í endurnýjun lífdaganna þann 15. september næstkomandi og fær heitið Bíó Paradís – heimili kvikmyndanna . Í fréttatilkynningu frá bíóinu segir að Bíó Paradís muni hafa á dagskrá sinni nýjar áhugaverðar kvikmyndir víðsvegar að , auk hverskyns eldri mynda erlendra sem innlendra , hýsa kvikmyndahátíðir og standa fyrir hverskyns kvikmyndatengdum viðburðum . „ Þá er stefnt að því að koma á reglulegum skólasýningum í húsinu þar sem markmiðið er að efla þekkingu og menntun á þessari mikilvægu listgrein . Þar verður einnig að finna veitingahús og verslun með mynddiska og annan kvikmyndatengdan varning . Bíó Paradís verður því nokkurskonar hjarta kvikmyndamenningar í landinu ; samfélag kvikmyndaunnenda og áfangastaður allra þeirra sem vilja eiga góðar stundir í afslöppuðu umhverfi sem angar af andrúmslofti kvikmyndanna . Hús af þessu tagi eru meðal lykilstofnana höfuðborga víðsvegar um heim , vinsælir áfangastaðir fyrir heimamenn jafnt sem ferðamenn . Þau má til dæmis finna á öllum Norðurlöndunum , í flestum Evrópulöndum og í helstu borgum Bandaríkjanna og Kanada , “ segir í tilkynningunni . Samstarfsvettvangur um fjölbreyttar kvikmyndasýningar Bíó Paradís verður samstarfsvettvangur flestra þeirra sem koma að kvikmyndamálum í landinu . Má þar nefna dreifingaraðila kvikmynda ; Alþjóðlega kvikmyndahátíð í Reykjavík ( auk ýmissa smærri hátíða ) ; Kvikmyndamiðstöð Íslands ( sem nýverið flutti á aðra hæð Regnbogahússins ) ; Kvikmyndasafn Íslands ; Kvikmyndaskóla Íslands ; kvikmyndafræðideild Háskóla Íslands , sérstakt átaksverkefni Alþjóðlegrar kvikmyndahátíðar og menntasviðs Reykjavíkurborgar um kvikmyndalæsi fyrir börn og unglinga og fagfélög íslenskra kvikmyndagerðarmanna . Auk þess er gert ráð fyrir samstarfi við ýmiskonar aðra aðila um sýningarhald og aðra kvikmyndatengda viðburði í húsinu . Stofnaðilar sjálfseignarstofnunarinnar Heimilis kvikmyndanna ses , sem mun reka Bíó Paradís , eru fagfélög kvikmyndagerðarmanna ( Samband íslenskra kvikmyndaframleiðenda , Félag kvikmyndagerðarmanna og Samtök kvikmyndaleikstjóra ) , Alþjóðleg kvikmyndahátíð í Reykjavík og Félag kvikmyndaunnenda . Stjórn stofnunarinnar skipa Ari Kristinsson ( formaður ) , Hrafnhildur Gunnarsdóttir og Ragnar Bragason . Lovísa Óladóttir hefur verið ráðinn framkvæmdastjóri Heimilis kvikmyndanna . Ásgrímur Sverrisson verður dagskrárstjóri , auk þess að sjá um kynningarmál . Dagskrá í upphafi Opnunarmynd Bíó Paradísar verður tónleikamyndin Backyard eftir Árna Sveinsson og Sindra Kjartansson , sem bar sigur úr býtum á heimildamyndahátíðinni Skjaldborg í vor . Þá mun Alþjóðleg kvikmyndahátíð í Reykjavík taka húsið yfir í ellefu daga frá 23. september til og með 3. október . Nánar verður tilkynnt um dagskrána í septemberbyrjun .